Clifton-sage draai in hooggeregshof | Netwerk24
Deur News24, Jenni Evans 21 Februarie 2019 19:05
Die privaat-veiligheidsmaatskappy wat in Desember strandgangers van Clifton se Vierde Strand in Kaapstad verjaag het, het Woensdag die hof genader om drie wagte se registrasie by die reguleringsowerheid vir die private veiligheidsbedryf (Psira) te herstel.
Psira het die PPA-wagte, wat by die voorval betrokke was, hangende ’n formele tugondersoek geskors.
Die hooggeregshof in Pretoria het die PPA (Professional Protection Alternatives) se aansoek van die hand gewys omdat die wagte se tugverhoor nog nie afgehandel is nie.
Dié verhoor sal na verwagting op 4 Maart gehou word.
Prisa ondersoek ook beweringe dat die drie PPA-wagte die etiese gedragskode tydens die voorval op 23 Desember op een van Clifton se bekendste strande oortree het.
Die wagte het strandgangers verwilder sonder dat hulle ’n amptelike kontrak of mandaat gehad het.
Chris Diedericks, direkteur van die PPA, het vroeër vandeesmaand in die parlement aan die portefeuljekomitee oor omgewingsake gebieg die maatskappy het geen amptelike kontrak of mandaat gehad om dienste op openbare plekke in Kaapstad te lewer nie.
Ondersoek word ingestel na die voorval wat in ’n rasseherrie ontaard het. ’n Skaap is tydens ’n protes-saamtrek op die strand geslag.
Meer oor: Clifton | Veiligheidswagte